นายกรัฐมนตรี ห่วง PM 2.5 สั่งกระทรวงทรัพยากรธรรมชาติและสิ่งแวดล้อม เตรียมแผนรับมือ พร้อมให้ปลูกป่าชายเลนเพิ่ม
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดเผยภายหลัง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เรียกหารือในเรื่องของการปลูกป่าชายเลน โดยนายกรัฐมนตรีต้องการให้เพิ่มพื้นที่ เพราะนอกจากจะช่วยป้องกันการกัดเซาะ ยังสามารถดูดซับคาร์บอนฯได้มากกว่าป่าปกติ 3-4 เท่า จึงอยากให้กระทรวงทรัพยากรธรรมชาติฯ เร่งปลูก ขณะเดียวกันกำชับปัญหา PM 2.5 ซึ่งขณะนี้เข้าสู่ฤดูหนาวทำให้มีฝุ่นละอองทั่วทุกภาค โดยเฉพาะในภาคเหนือและภาคกลาง ซึ่งเบื้องต้นกรมควบคุมมลพิษมีมาตรการ 5 ป้องกัน 1 สื่อสารในการรับมือ โดยเร่งทำความเข้าใจกับประชาชนและให้ข้อมูลสภาพอากาศและการพยากรณ์อากาศที่ถูกต้อง ขณะที่ให้แต่ละจังหวัดทำแผนบรรจุในการป้องกันภัยและต่อยอดโครงการ ชิง เก็บ ลด เผา ในแต่ละพื้นที่ ซึ่งจะลดปริมาณเชื้อเพลิงในพื้นที่ป่า รวมถึงฟื้นฟูป่าต้นน้ำ พร้องกันนี้ต้องเร่งสร้างเครือข่ายอาสาสมัครเพื่อร่วมากันดูแลและที่สำคัญต้องส่งเสริมให้มีการใช้พลังงานสะอาด